**MEMORIU DE PREZENTARE**

LOCUINTA P+1E, IMPREJMUIRE

SI RACORD APA POTABILA

ENCICA VALENTIN

Locuința P+1E va fi amplasată la o distanţă de circa 46.93 m vest de DJ 223, în parcela PS 627, lot 2/1. Menţionez că parcela A609 a fost introdusă în intravilanul oraşului Cernavoda şi cu aviz de mediu APM Constanța, nr. 2/2011, inclusiv avizul custodelui ariei protejate, ROMSILVA – Direcția Silvică Constanța, pentru construcţii locuinţe în regim P+1E.

Terenul pe care se va amplasata construcţia nu are denivelări şi păstrează distanțele legale faţă de orice altă vecinătate.

Suprafaţa construită va fi de 129,00 mp.

Locuința P+1E va cuprinde o clădire formată din parter si etajul1.

Living , grup sanitar, bucatarie, loc de luat masa, debara, casa scarii, garaj (parter), 3 dormitoare,baie si hol (etaj).

Există racord de apă curentă.

Canalizarea se rezolvă prin construirea unei fose vidanjabile.

Accesul se va face din DE608(STR. E, PROFIL 3 CONF. PUZ).

Amplasamentul se află în interiorul sitului ROSPA 0039 Dunăre – Ostroave, la limita nord-estică a acestuia.

Menţionăm că tabelul coordonatelor x-y a fost transmis anterior APM Constanţa.

***EVALUAREA IMPACTULUI ASUPRA ARIEI NATURALE PROTEJATE***

**Habitate, floră şi vegetaţie**

Observaţiile realizate au confirmat prezenţa în zona amplasamentului a următoarelor tipuri de habitate:

• terenuri cu viţă de vie (agroecosistem), mai ales în estul amplasamentului;

• livadă tânără cu pomi fructiferi (în sudul zonei de interes);

• pajişti secundare pe cea mai mare suprafaţă a amplasamentului, pajişti refăcute după abandonarea lucrărilor agricole din zonă, după schimbarea proprietăţii terenurilor;

• amestec de pajişti secundare, primare şi vegetaţie silvostepă în extremitatea vestică a amplasamentului.

Majoritatea observaţiilor s-au axat pe studiul vegetaţiei de pajişti, fără a fi neglijate nici marginile de culturi agricole, vii şi livezi din zona de interes. Pajiştile secundare sunt cele care s-au format în urma desţelenirii pajiştilor stepice primare (prin lucrări agricole ulterior abandonate, prin fenomene naturale de eroziune, etc) sau ca urmare a păşunatului intensiv care a modificat atât compoziţia în specii cât şi structura pajiştilor naturale care acopereau cândva o mare parte a Dobrogei (pajişti cu *Stipa capillata, Stipa lessingiana şi alte specii de Stipa, Chrysopogon gryllus, Festuca valesiaca*, etc). Pajiştile secundare, mai mult sau mai puţin afectate antropic sunt în general lipsite de valoare conservativă, neadăpostind habitate valoroase din punct de vedere conservativ sau specii de plante şi asociaţii vegetale de interes naţional sau comunitar pentru care trebuie propuse măsuri speciale de protecţie şi conservare.

În cea mai mare parte a amplasamentului se află habitate mai mult sau mai puţin antropizate, adică habitate afectate în trecut sau în prezent de intervenţia omului (pajişti secundare, în general ruderalizate datorită păşunatului sau unor amenajări agricole mai vechi, culturi agricole, vii, livezi, pârloage). Aceste tipuri de habitate sunt lipsite de valoare conservativă, flora şi vegetaţia specifică fiind un amestec de specii ruderale (de margini de drumuri, de terenuri necultivate), de plante segetale (buruieni de culturi agricole) şi de specii stepice în general comune pajiştilor xerofile (uscate).

Către limita vestică a amplasamentului, se află o vale ce se deschide spre DE 626 la circa 300 m de Dunăre, versanţii acesteia fiind populaţi de vegetaţie silvostepică cu exemplare de salcâm (*Robinia pseudacacia)*, păducel (*Crataegus monogyna*), măceş (*Rosa canina*), vişin turcesc (*Prunus mahaleb*), vonicer (*Euonymus europaea*), etc.

Nu au fost observate specii de plante rare şi periclitate, de importanţă comunitară, care să figureze în anexele Directivei 92/43/EEC (Directiva Habitate) şi nici în anexele OUG nr. 57/2007 care transpune în practică Directiva Habitate în România. Nu au fost identificate nici specii listate în anexele Convenţiei de la Berna şi nici în Lista Roşie IUCN (2011).

Prezenţa pajiştilor stepice în vestul şi nordul amplasamentului, este favorizată atât de climatul local şi solurile zonei (în principal cernoziomuri şi soluri brun-deschise de stepă), cât şi de înclinarea terenului (cca 10-20 grade) care favorizează drenarea rapidă a apelor de precipitaţii, mai ales în sezoanele vernal şi autumnal. Pajiştile sunt puţin păşunate, proprietarii terenurilor din zonă neîncurajând păstoritul.

**Avifauna din zona de studiu**

Diversitatea speciilor de păsări depinde în primul rând de diversitatea habitatelor. Migraţiile şi condiţiile de iernare pot îmbogăţi în mod substanţial diversitatea specifică a păsărilor.

Zona care ne interesează este situată la circa 500 m est de malul Dunării iar habitatul este pajiştea stepică secundară ceea ce reduce semnificativ condiţiile de iernare. Dintre speciile reprezentative, putem enumera:

• *Picus canus –* Ghionoaie sură

• *Dendrocopos syriacus* – Ciocănitoare de grădini

• *Cuculus canorus* – Cuc

• *Turdus philomelos* – Sturz cântător

• *Parus caeruleus* – Piţigoi albastru

• *Corvus frugilegus* – Cioara de semănătura

• *Corvus corone cornix* – Cioara grivă

• *Sturnus vulgaris* – Graur

• *Passer montanus* – Vrabie de câmp

• *Fringilla coelebs* – Cinteza

Observăm că majoritatea speciilor de păsări enumerate mai sus fac parte din Ordinul *Passeriformes* – păsărelele. Acestea domină, cu siguranţă, peisajul avifaunistic de aici. Marea majoritate a acestor specii cuibăresc şi îşi duc viaţa în coronamemtul arborilor (salcie, răchita şi ulm) şi arbuştilor (păducel, măceş).

Întâmplător, în locaţie a fost observată *Testudo graeca* (broasca ţestoasă), dar dacă se iau măsuri de protecţie specia nu va avea de suferit. De asemenea, populaţiile de broaşte ţestoase din ariile protejate din vecinătate nu vor fi afectate de implementarea proiectului.

Practic, prin lucrările ce vor fi desfăşurate în amplasament, habitatul nu va fi afectat sau va fi afectat într-o proporţie extrem de mică (nesemnificativ). De fapt, zona amplasamentului în care urmează să fie amplasată locuința este o zonă tampon care face tranziţia dinspre pajiştile secundare ruderalizate către habitatele de interes comunitar prezente în vecinătatea estică a zonei de interes.

***DATE PRIVIND STRUCTURA ŞI DINAMICA POPULAŢIILOR DE SPECII AFECTATE***

Lucrările ce vor fi desfăşurate în zona amplasamentului nu vor afecta structura şi dinamica speciilor de plante importante din punct de vedere conservativ ( la nivel naţional, nu comunitar) şi nici pe cea a asociaţiilor vegetale din compoziţia cărora fac parte.

Speciile de interes conservativ sunt bine reprezentate, în special pe Dunăre şi în zăvoaiele şi pădurile ripariene din vecinătate, în zona planului propus nefiind condiţii favorabile pentru majoritatea populaţiilor de păsări. Deranjul antropic, culturile de viţă-de-vie, prezenţa câinilor în vecinătatea imediată sunt un factor perturbator pentru majoritatea speciilor de păsări. Aici ar putea fi prezente, temporar, numai specii migratoare care urmează culoarul Dunării.

Implementarea planului nu va influenţa evoluţia numerică a populaţiilor în cadrul ariilor naturale protejate de interes comunitar. Doar în cazul în care apar factori naturali ( secete prelungite, inundaţii, furtuni violente) sau antropici ( păşunat intensiv, depozitări ilegale de gunoaie, deversări de ape reziduale, poluarea aerului, apelor sau a solurilor) care să modifice structura calitativă şi cantitativă a biocenozelor, acestea vor suferi modificări ce ar putea afecta integritatea ariilor protejate din vecinătate.

Lucrările preconizate nu vor modifica integritatea ariilor naturale protejate deja amintite.

***DESCRIEREA STĂRII ACTUALE DE CONSERVARE A ARIILOR NATURALE PROTEJATE DE INTERES COMUNITAR, INCLUSIV EVOLUŢII/SCHIMBĂRI CARE SE POT PRODUCE ÎN VIITOR***

Starea actuală bună a sitului Natura 2000 din vecinătatea amplasamentului se va menţine în viitor chiar şi în situaţia implementării proiectului deoarece anvergura amenajărilor dorite nu este una mare, mai ales în extremitatea estică a zonei de interes şi la est de amplasament unde se află habitate de interes comunitar. Spaţiul construit va fi locuit, insa cu respectarea strictă a regulilor privind managementul deşeurilor astfel încât să nu existe probleme de poluare curente sau accidentale.

Este recomandabil ca eventualele plantări de arbori şi arbuşti pentru întreţinerea zonei să se facă numai cu specii caracteristice - păducel, măceş, sălcii, plopi, etc.

**Impactul asupra apelor de suprafaţă sau subterane** - amplasarea viitorului proiect în zona analizată nu este de natură să afecteze în vreun fel acviferul zonei.

**Impactul produs asupra aerului** – principalul impact negativ potenţial asupra aerului va fi reprezentat de creşterea emisiilor de pulberi produse în faza de construcţie. Acest tip de impact va deveni insignifiant în faza de expoatare a clădirii.

**Impactul produs asupra solului şi subsolului** – acest tip de impact se poate manifesta prin eventuale scurgeri de ape uzate şi menajere însă problema va fi rezolvată prin amenajarea unei fose vidanjabile îngropate.

**Impact pe termen scurt sau lung**

Impactul lucrărilor de amenajare a zonei de interes va fi diferit în diferitele etape de realizare a lucrărilor. Impactul va fi mai ridicat în faza de construcţie datorită zgomotului, prafului sau a altor surse poluante pe care le pot genera maşinile, utilajele şi chiar lucrătorii. În faza de exploatare însă, impactul asupra habitatelor de interes comunitar şi a speciilor valoroase din ariile protejate învecinate va fi minim.

Prin urmare, considerăm că ar putea exista un impact negativ pe termen scurt, fără însă ca acesta să afecteze semnificativ habitatele şi biocenozele sitului.

Impactul pe termen lung va fi însă unul neglijabil, nefiind de natură să ducă la afectarea integrităţii ecosistemelor zonale, la scăderea numărului de specii sau a efectivelor populaţionale ale speciilor de interes naţional din zonă.

**Procentul din suprafaţa ariei protejate care va fi pierdut prin implementarea planului:**

Suprafaţa ariilor protejate nu va fi afectată sau va fi afectată într-o măsură foarte mică având în vedere suprafaţa ROSPA 0039 de 16224 ha, respectiv 162.240.000 mp.

Suprafaţa de teren totală PARCELA A609, LOT1 – 560,00 mp ......100%

Zona construcţie locuinta P+1E – 129,00 mp .........28%

Zona circulaţie – 432 mp ..........78%.

**Fragmentarea habitatelor de interes comunitar:**

Prin implementarea planului nu se produce fragmentarea habitatelor protejate la nivel comunitar.

**Durata sau persistenţa perturbării speciilor de interes comunitar**

Speciile de interes comunitar enumerate în Formularele standard Natura 2000 ale ariilor de interes comunitar din zonă nu vor fi perturbate.

**Schimbări în densitatea populaţiilor (nr. de indivizi/suprafaţă)**

Nu se produc.

***CONCLUZII***

Planul vizează realizarea unei construcţii în regim Parter + 1 Etaj cu o suprafaţă de 129,00 mp pe un amplasament de 560,00 mp proprietate privată a d-lui ENCICA VALENTIN.

Amplasamentul este situat în interiorul sitului Natura 2000 *ROSPA 0039 Dunăre – Ostroave,* la limita nord-estică a acestuia*.*

Zona este reprezentată prin terenuri fragmentate cu expoziţie sudică cu substrat loesssoid şi soluri de tipul cernoziomurilor sau solurilor brun-deschise de stepă, pe care se dezvoltă vegetaţii silvostepice şi pajişti destul de comune în Dobrogea.

Studiul asociaţiilor vegetale şi a florei din amplasament şi vecinătăţi, inclusiv din siturile Natura 2000, nu a relevat prezenţa unor asociaţii vegetale sau a unor specii de mare valoare conservativă, de tipul celor menţionate în anexa II a Directivei 92/43/EEC.

Recomandăm atenţie deosebită la modul în care vor fi desfăşurate lucrările de construcţie în zonă, pentru minimalizarea maximă a impactului asupra zonelor învecinate (praf, zgomot, diverse surse de poluanţi). Controlul permanent al lucrătorilor pentru respectarea reglementărilor legale şi a bunelor practici în activităţile de construcţii este imperios necesar.

Proiectul poate fi pus în practică fără afectarea semnificativă a habitatelor de interes comunitar şi speciilor de plante, animale, păsări de importanţă naţională prezente în aceste arii protejate.

Întocmit,

*Prof*.Anastasiu Paulina